У лагеры ваеннапалонных у Масюкоўшчыне, вядомым як Шталаг 352, загінулі каля 80 тысяч чалавек. Мемарыял на месцы пахавання ахвяраў быў узведзены яшчэ ў 1958 годзе ля колішняй вёскі Глінішчы (раён скрыжавання вуліц Ціміразева і Нарачанскай). А вось тэрыторыя самога лагера, які знаходзіўся па іншы бок ад чыгункі — паміж вуліцамі Лынькова, Цімашэнкі і Чычурына — ніякім чынам дагэтуль не пазначаная. Між тым, у колішнім вайсковым гарадку яшчэ захаваліся многія пабудовы з даваенных часоў — сапраўдныя сведкі жахлівых падзей. Тыя казармы статусу помнікаў не маюць — але ж ці не варта было б яго надаць хаця б некаторым, каб забяспечыць іх захаванасць — як напамін аб гісторыі лагера? Урэшце, тут мог бы з’явіцца і музей гісторыі Шталага 352, які б расказваў пра трагічную долю і подзвіг ваеннапалонных. А многім з іх удавалася ўцячы, і яны працягвалі гераічна змагацца супраць захопнікаў.